Nakon duge i teške bolesti danas je u 65. godini preminuo Tomislav Židak, jedan od najvećih hrvatskih sportskih novinara svih vremena, dugogodišnji novinar, urednik i kolumnist Jutarnjeg lista i Sportskih novosti.

Tomislav Židak rođen je u Vugrovcu kraj Zagreba 1953. godine.

Karijeru sportskoga novinara započeo je 1977. godine u Sportskim novostima. Počeo je s manjim sportovima, ali relativno brzo postao je prvo pero našeg najpoznatijeg sportskog dnevnika. Naravno, najviše je pisao o nogometu, a posebno o zagrebačkom Dinamu čiji je bio i veliki navijač. Izvještavao je s brojnih Svjetskih i Europskih nogometnih prvenstava i Olimpijskih igara.

Od 1999. godine piše u Jutarnjem listu, a serija njegovih kolumni 'Iz maksimirske šume' koja se objavljivala u subotnjem magazinu Jutarnjeg lista objavljena je u knjizi.

Židak je za svoj rad dobio brojne nagrade, posljednju 2015., kada je proglašen novinarom godine u izboru Hrvatskog zbora sportskih novinara (HZSN).